Eladio Vicuña Aránguiz

**Eladio Vicuña Aránguiz** (født 2. juni 1911 i Santiago de Chile; død 29. juni 2008 i Ñuñoa i Santiago de Chile) var en chilensk katolsk erkebiskop av Puerto Montt.
## Liv og virke
### Bakgrunn
Eladio Vicuña Aránguiz var sønn av Eduardo Vicuña Echaurren og Margarita Aránguiz Cerda, og den eldste av to brødre. Han vokste opp i et dypt troende katolsk hjem, og det var derfra hans prestekall hadde sitt utspring.

### Prest
Eladio Vicuña Aránguiz ble ordinert til prest for erkebispedømmet Santiago de Chile den 22. september 1934 av den stedlige erkebiskop José Horacio Campillo Infante.

Han var forfatteren av boken «OREMUS», som første gang ble utgitt i 1939. Det er et kompendium av katekisme, liturgi og tradisjonelle bønner og andakter. Den ble anerkjent som en offisiell tekst av den chilenske episkopalkonferanse. Den ble utgitt på nytt og modifisert for å tilpasses Det andre Vatikankonsil og Den katolske kirkes nye katekisme fra 1992. Den har (2025) opplagsrekorden for utgivelser i Chile, med 2.000 000 eksemplarer.

### Biskop av Chillán
Den 28. august 1955 ble han utnevnt til biskop av Chillán av pave Pius XII. Han ble ordinert til biskop av biskopen av Puerto Montt, Ramón Munita Eyzaguirre, den 18. oktober 1955, i metropolitankatedralen i Santiago de Chile. Medkonsekratorer var biskopen av Talca, Manuel Larraín Errazuriz, og biskopen av Temuco, Alejandro Menchaca Lira. Innsettelsen i bispedømmet Chillán fant sted fem dager senere.

Eladio Vicuña Aránguiz deltok i alle fire sesjoner i Det andre Vatikankonsil som konsilfader.
### Erkebiskop av Puerto Montt
Den 16. juli 1974 utnevnte pave Paul VI ham til erkebiskop av erkebispedømmet Puerto Montt. Innsettelsen fant sted den 18. august samme år. Der etterfulgte han erkebiskop Alberto Rencoret Donoso.

Pave Johannes Paul II innvilget hans aldersbetingede avskjedssøknad den 13. mai 1987. Hans etterfølger ble Savino Bernardo Maria Cazzaro Bertollo O.S.M. 

Han døde den 29. juni 2008 i *Prestenes Hus* i Ñuñoa i Santiago de Chile.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Kardinal Benedetto Aloisi Masella (1879-1970) *1919
* Erkebiskop Ettore Felici (1881-1951) *1927 
* Erkebiskop  José Horacio Campillo Infante (1872-1956) *1931
* Biskop Ramón Munita Eyzaguirre (1901-1992) *1934
* Erkebiskop *Eladio Vicuña Aránguiz* (1911-2008) 1955

## Referanser